b"\n_START_ARTICLE_\nAmeri\xc5\xa1ki super model\n_START_SECTION_\nO oddaji\n_START_PARAGRAPH_\nAmeri\xc5\xa1ki naslednji top model je tekmovalna oddaja, katere zmagovalka podpi\xc5\xa1e pogodbo z znano modno agencijo (v zadnjih sezonah je bila to Elite Model Management ali Wilhelmina Models, v najnovej\xc5\xa1ih sezonah pa so ustvarjalci oddaje \xc5\xa1ov spravili na vi\xc5\xa1jo stopnjo in nagrada zdaj vklju\xc4\x8duje najuspe\xc5\xa1nej\xc5\xa1o svetovno modno agencijo IMG Models) ter pogodbo v vrednosti 100.000 dolarjev s CoverGirl Cosmetics, prav tako pa tudi fotografiranje za naslovnico in modni editorial v reviji (veliko sezon je to nagrado nudila najstni\xc5\xa1ka revija Seventeen, zdaj pa je to vlogo prevzela najve\xc4\x8dja modna revija na svetu, Vogue Italia). To je kot prvi razkril Jay Manuel - 20. maja 2010 je na Twitterju objavil novico, da nagrada v 15. sezoni ne bo ve\xc4\x8d revija Seventeen, ampak italijanski Vogue._NEWLINE_Oddajo vodi sedaj \xc5\xbee nekdanja manekenka Tyra Banks, v prvi sezoni pa so se kot sodniki pojavili Kimora Lee Simmons, Beau Quillian in Janice Dickinson. Pri drugi sezoni sta sodnici ostali le Tyra in Janice, oddaji pa sta se pridru\xc5\xbeila fotograf Nigel Barker in modni oblikovalec Nole Marin. Po \xc4\x8detrti sezoni sta Janice in Noleja zamenjala znana britanska manekenka Twiggy in J. Alexander, ki je pred tem tekmovalke vseh sezon u\xc4\x8dil pravilne hoje po modni pisti. Janice se je kot svetovalka \xc5\xa1e nekajkrat pojavila v oddaji. Od desete do dvanajste sezone je na sodni\xc5\xa1ko klop sedla manekenka Paulina Porizkova, ki pa jo je Tyra Banks po dvanajsti sezoni odpustila. Od \xc5\xa1tirinajste sezone dalje J. Alexander ni ve\xc4\x8d sodnik, \xc5\xa1e vedno pa redno obiskuje tekmovalke in jih u\xc4\x8di hoje po modni pisti. V oddaji se redno v vseh sezonah in epizodah pojavlja tudi stilist Jay Manuel, ki tekmovalke u\xc4\x8di poziranja in li\xc4\x8denja._NEWLINE_16. februarja 2010 je televizijska mre\xc5\xbea CW, ki \xc5\xa1ov predvaja, sporo\xc4\x8dila, da je bil America's Next Top Model podalj\xc5\xa1an \xc5\xa1e za dve dodatni sezoni, torej za 15. in 16. sezono v televizijski sezoni 2010/2011. 15. sezona se je pri\xc4\x8dela snemati v prvem tednu junija 2010, 5. julija 2010 pa je Tyra Banks sporo\xc4\x8dila, da bodo preostanek tekmovanja posneli v Italiji. 17. julija se je v Milanu odvila finalna modna revija modnega oblikovalca Cavallija, na kateri sta se pomerili dve superfinalistki. Finalno dejanje 15. sezone se je posnelo 18. julija 2010. Avdicije za 16. sezono so se pri\xc4\x8dele 14. julija 2010, zbiranje prijav pa je potekalo do 18. avgusta 2010. Snemanje sezone se je za\xc4\x8delo 20. oktobra 2010. Mesec dni kasneje, 21. novembra 2010 je Jay Manuel prek Twitterja sporo\xc4\x8dil, da potujejo na skrivnostno mednarodno destinacijo in da bodo prestopili v Parizu. Nekaj dni kasneje je Franca Sozzani, glavna urednica revije Vogue Italia, sporo\xc4\x8dila, da se nahajajo v maro\xc5\xa1kem Marake\xc5\xa1u, kjer bodo v za\xc4\x8detku decembra kon\xc4\x8dali snemanje 16. sezone. Res sta dva izmed ustvarjalcev oddaje (Nigel Barker in Jay Manuel) razkrila, da se je snemanje 16. sezone kon\xc4\x8dalo 7. decembra 2010._NEWLINE_Televizijska mre\xc5\xbea CW je 21. decembra 2010 objavila, da bo \xc5\xa1ov do\xc5\xbeivel tudi svojo 17. sezono, ki se bo snemala spomladi leta 2011. Kasneje, 27. aprila 2011, so sporo\xc4\x8dili, da bo posneta tudi 18. sezona in da bo ena izmed obeh omenjenih sezon gostila dekleta, ki so \xc5\xbee tekmovala v prej\xc5\xa1njih sezonah in ki so bila najbolj priljubljena in uspe\xc5\xa1na. To je bila 17. sezona, ki se je predvajala jeseni leta 2011 in v kateri je najprej zmagala Angelea Preston, a je bila nekaj mesecev po razglasitvi diskvalificirana, saj je svojo zmago razkrila pred televizijskim predvajanjem, zato je zmaga pripadla Lisi D'Amato. 18. sezona se je snemala v drugi polovici leta 2011 in je bila predvajana v letu 2012. Polovica tekmovalk je bila novih, drugo polovico pa so sestavljale nekdanje tekmovalke iz britanske razli\xc4\x8dice \xc5\xa1ova; zmaga je pripadla prav eni izmed teh._NEWLINE_8. februarja 2012 so ustvarjalci oddaje potrdili, da bodo posneli 19. in 20. sezono \xc5\xa1ova. 19. sezona se je predvajala jeseni 2012, v njej pa so tekmovala samo dekleta, ki \xc5\xa1tudirajo na ameri\xc5\xa1kih fakultetah._NEWLINE_20. aprila 2012 je Tyra Banks sporo\xc4\x8dila, da je odpustila vse tri glavne like v tekmovanju; Nigela Barkerja, Jaya Manuela in Jaya Alexandra, saj naj bi spremenila koncept tekmovanja. 19. sezona je bila res druga\xc4\x8dna, saj je z drugo ekipo \xc5\xa1ov spremenila v tekmovanje, kjer imajo besedo tudi gledalci. 16. oktobra 2012 so ustvarjalci oddaje potrdili, da bo 20. sezona na TV zaslone pri\xc5\xa1la poleti leta 2013, prvi\xc4\x8d pa ne bodo tekmovale le \xc5\xbeenske, temve\xc4\x8d tudi mo\xc5\xa1ki. Prvi dve epizodi sta se v ZDA premierno predvajali 2. avgusta 2013. 18. septembra 2013 so potrdili, da bo \xc5\xa1ov podalj\xc5\xa1an tudi za svojo 21. sezono; tudi v tej bodo tekmovala tako dekleta kot fantje._NEWLINE_21. sezona \xc5\xa1ova se je pri\xc4\x8dela snemati 15. februarja 2014. 21. marca so preostali tekmovalci odpotovali v ju\xc5\xbenokorejski Seul, kjer so ostali do finala, ki je bil posnet 3. aprila 2014. 21. sezona se je za\xc4\x8dela predvajati 18. avgusta 2014, 5. decembra istega leta pa je prvi\xc4\x8d v zgodovini \xc5\xa1ova zmagal mo\xc5\xa1ki. 17. novembra 2014 so \xc5\xa1ov podalj\xc5\xa1ali \xc5\xa1e za eno, 22. sezono. V za\xc4\x8detku marca 2015 so ustvarjalci \xc5\xa1ova \xc5\xa1e iskali prave kandidate, v aprilu pa se je za\xc4\x8delo snemanje. Predvajanje 22. sezone se bo v ZDA za\xc4\x8delo 5. avgusta 2015; 25. junija 2015 je televizijska mre\xc5\xbea CW predstavila modele 22. sezone, hkrati so sporo\xc4\x8dili tudi, da so ukinili glasovanje gledalcev in da v tej sezoni (tako kot nazadnje v 13. sezoni) tekmujejo tudi modeli, ki v vi\xc5\xa1ino merijo manj kot 170 cm._NEWLINE_Spomladi leta 2010 je televizijska mre\xc5\xbea TV3 kupila pravice za \xc5\xa1ov Slovenski top model, ki se je predvajal med 22. septembrom in 22. decembrom 2010. Voditeljica je slovenski model Nu\xc5\xa1a \xc5\xa0enk. Ker je s februarjem 2012 televizijska mre\xc5\xbea TV3 propadla, druge sezone ne bo._NEWLINE_Maja 2010 je pri\xc5\xa1la na tr\xc5\xbei\xc5\xa1\xc4\x8de tudi videoigra America's Next Top Model za Nintendovo igralno konzolo, ki postavi igralca v vlogo tekmovalke._NEWLINE_Mirjana Puhar, tekmovalka v 21. sezoni, ki je tekmovanje zaklju\xc4\x8dila na 8. mestu, je bila 24. februarja 2015 umorjena v Severni Karolini._NEWLINE_14. oktobra 2015 je Tyra Banks na dru\xc5\xbeabnih omre\xc5\xbejih sporo\xc4\x8dila, da je 22. sezona zadnja in da je sre\xc4\x8dna, da je s tem \xc5\xa1ovom tako drasti\xc4\x8dno spremenila pogled na koncept lepote. To je dosegla tudi s sodelovanjem gluhega tekmovalca v zadnji sezoni, ki je bil na koncu izbran tudi za zmagovalca 22., zadnje sezone. Le nekaj mesecev kasneje, februarja 2016, je televizija VH1 sporo\xc4\x8dila, da je odkupila pravice za tekmovanje. Tyra Banks je ostala v vlogi glavne producentke in se ve\xc4\x8dkrat pojavila kot gostja, vodenje pa je prepustila pevki Riti Ora. Leta 2018 se je zgodila \xc5\xa1e 24. sezona, v kateri je Tyra Banks ponovno prevzela vodenje oddaje. Zadnji del 24. sezone je bil premierno predvajan 10. aprila 2018."